Cuneiform Tablet VS 26 26 (VAT 9231)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na pu-šu-ke-en₆ ù a-šur-ni-šu qí-bi-ma a-na pu-šu-ke-en₆ qí-bi-ma um-ma i-ku-pí-a-ma 6 ANŠE.ḪI.A 15 GÚ URUDU SIG₅ mì-iš-lu-um ma-sí-um mì-iš-lu-um ḫa-bu-ra-ta-i-um ù ṣú-ḫa-ru-a i-na tí-ta-tim de₈-ku ù URUDU-i i-tab-lu ra-dí-am ù ANŠE-ri ú-lá ar-tí-ší a-du-um URUDU-i-a ù da-me ša ṣú-ḫa-ri-a i-na tù-ùḫ-pì-a wa-áš-ba-ku a-ša-me-ma a-na a-lim{ki} ša-sú-ḫa-ku a-dí wa-ar-ḫi-im iš-té-en₆ DAM.GÀR-ru-um 10 ma-na URUDU i-ša-qá-lam lá KÙ.BABBAR 1 GÍN a qá-tí-a ma-qí-it lá URUDU 10 ma-na a qá-tí-a ma-qí-it-ma ANŠE.ḪI.A a-ša-am a-bi a-ta be-lí a-ta a-na ma-nim ša-nim lá-áp-nu lu 4 ANŠE.ḪI.A lu 5 ANŠE.ḪI.A a-na u₄-me pá-at-ú-tim ki-ma ta-ta-na-dí-nu dí-na-ma ANŠE.ḪI.A šé-ri-a-ma a-na bu-ru-uš-ḫa-dum le-ru-ub-ma 1 GÍN KÙ.BABBAR le-li-a-ma e-en₆ a-šur ša-mì-ri ù šu-ma a-ta ANŠE lá tí-šu iš-tí a-ḫi-im li-qé-a-nim a-na ku-lu-ma-a qí-bi-ma té-er-ta-kà li-ba-al-ki-tám